b'\n_START_ARTICLE_\nBenediktas Tamo\xc5\xa1evi\xc4\x8dius\n_START_SECTION_\nBiografija\n_START_PARAGRAPH_\n1899 m. baig\xc4\x97 \xc5\xa0iauli\xc5\xb3 gimnazij\xc4\x85, 1903 m.\xc2\xa0\xe2\x80\x93 Peterburgo universiteto Fizikos-matematikos skyri\xc5\xb3 ir, i\xc5\xa1laik\xc4\x99s papildomus egzaminus, \xc4\xafstojo \xc4\xaf Peterburgo elektrotechnikos instituto tre\xc4\x8di\xc4\x85 kurs\xc4\x85. Ta\xc4\x8diau, 1905 m. pakviestas dirbti \xc4\xaf Valstyb\xc4\x97s kontrol\xc4\x99, mokslus sustabd\xc4\x97, juos atnaujino 1907 m. ir 1908 m. institut\xc4\x85 baig\xc4\x97 pirmo laipsnio in\xc5\xbeinieriumi elektriku._NEWLINE_Kelet\xc4\x85 m\xc4\x97nesi\xc5\xb3 dirbo Peterburgo tramvajaus statyboje, v\xc4\x97liau per\xc4\x97jo \xc4\xaf Peterburgo telefon\xc5\xb3 tinklo kanalizacijos statyb\xc4\x85, nuo 1909 m. rugs\xc4\x97jo 1 d. Odesos pa\xc5\xa1to telegrafo apskrities Nikolajevo telefon\xc5\xb3 tinklo vyresnysis mechanikas, kur\xc4\xaf laik\xc4\x85\xc2\xa0\xe2\x80\x93 Prekybos ir pramon\xc4\x97s ministerijos elektros \xc5\xa1viesos ir Nikolajevo prekybos uosto dirbtuvi\xc5\xb3 ved\xc4\x97jas. Nuo 1913 m. sausio 1 d. Vyriausiosios Rusijos pa\xc5\xa1to ir telegrafo valdybos skyriaus ved\xc4\x97jas, komisijos telegrafo ir telefon\xc5\xb3 \xc4\xafrangai priimti fabrikuose ir dirbtuv\xc4\x97se narys, technikos kurs\xc5\xb3 d\xc4\x97stytojas. Nuo 1915 m. spalio 1 d. \xe2\x80\x9eSiemens ir Halske\xe2\x80\x9c telefono ir telegrafo aparat\xc5\xb3 gamyklos Naugarde vyresnysis in\xc5\xbeinierius._NEWLINE_1918 m. lapkri\xc4\x8dio 16 d. atsisak\xc4\x99s darbo Rusijoje gr\xc4\xaf\xc5\xbeo \xc4\xaf Lietuv\xc4\x85. Nuo 1919 m. lapkri\xc4\x8dio 16 d. pirmasis Pa\xc5\xa1to, telegrafo ir telefono valdybos vir\xc5\xa1ininkas, prad\xc4\x97j\xc4\x99s organizuoti Lietuvos pa\xc5\xa1to tinkl\xc4\x85.  1922 m. vasario 22 d.\xc2\xa0\xe2\x80\x93 1923 m. bir\xc5\xbeelio 28 d. A\xc5\xa1tuntame Ernesto Galvanausko ministr\xc5\xb3 kabinete Susisiekimo ministras.'